b'\n_START_ARTICLE_\nCa la Manya\n_START_SECTION_\nDescripci\xc3\xb3\n_START_PARAGRAPH_\nEs tracta d\xe2\x80\x99un immoble que consta de planta baixa i dos pisos superiors, situat entre mitgeres i cobert amb una teulada a dues aig\xc3\xbces de vessants a fa\xc3\xa7ana, amb un r\xc3\xa0fec d\xe2\x80\x99una filera de rajola en punta de diamant. Est\xc3\xa0 ubicat al costat dret de la travessera Estreta._NEWLINE_La planta baixa disposa de dues obertures, de les quals destaca especialment el portal adovellat d\xe2\x80\x99arc de mig punt, amb unes dovelles de mida redu\xc3\xafda._NEWLINE_Pel que fa al primer pis, aquest contempla dues finestres rectangulars bastant irrellevants, ja que no han rebut cap tractament singular. L\xe2\x80\x99\xc3\xbanic tret a destacar en aquest sector s\xc3\xb3n els dos tirants o contraforts de rajol que uneixen aquest immoble amb el que es troba immediatament al seu davant, conegut com a Can Segarra._NEWLINE_Entre el primer i segon pis, en un estrat intermedi, trobem les empremtes o restes de dues obertures quadrangulars emmcarcades per rajol, per\xc3\xb2 que en l\xe2\x80\x99actualitat estan tapiades._NEWLINE_El segon pis, que executa les tasques de golfes, i que respondria a un afegit posterior del segle XIX, s\xe2\x80\x99ha tradu\xc3\xaft en uns badius en format de tres obertures d\xe2\x80\x99arc de mig punt emmarcades per rajol._NEWLINE_Finalment i a mode d\xe2\x80\x99apunt, cal dir que l\xe2\x80\x99immoble es troba coronat per un ampit rombo\xc3\xafdal de rajol._NEWLINE_Pel que fa al tema dels materials, cal remarcar que el material preponderant, com aix\xc3\xad ho indica el fet que monopolitza i acapara tot l\xe2\x80\x99espai f\xc3\xadsic de la fa\xc3\xa7ana, \xc3\xa9s la pedra, concretament els c\xc3\xb2dols de riu sense desbastar.'